Γκίλμπερτ Πρίλασνικ

Ο **Γκίλμπερτ Πρίλασνικ** (γερμανικά: Gilbert Prilasnig) (1 Απριλίου 1973, Κλάγκενφουρτ) είναι Αυστριακός πρώην διεθνής επαγγελματίας ποδοσφαιριστής και νυν προπονητής ποδοσφαίρου. Στην καριέρα του, αγωνίζονταν κυρίως ως αμυντικός αλλά και ως αριστερός μέσος.

## Καριέρα
Ο Πρίλασνικ ξεκίνησε την αθλητική του καριέρα του σε ηλικία δώδεκα ετών στην VST Völkermarkt. 

Το 1991 μεταγράφηκε στη Στουρμ Γκρατς, όπου και παρέμενε για μια ολόκληρη δεκαετία, καταγράφοντας τις μεγαλύτερες επιτυχίες ως ποδοσφαιριστής, κατακτώντας δύο φορές το πρωτάθλημα Αυστρίας και τρεις φορές το κύπελλο ενώ παράλληλα αγωνίστηκε και τρεις φορές στο Τσάμπιονς Λιγκ. Ειδικότερα, η σεζόν 2000/01 υπήρξε ιδιαίτερα αξιοσημείωτη, καθώς η Στουρμ Γκρατς υπήρξε η πρώτη αυστριακή ομάδα  που κατόρθωσε και έφτασε τον ενδιάμεσο γύρο του Τσάμπιονς Λιγκ. 

Το καλοκαίρι του 2001, μεταγράφηκε στον Άρη Θεσσαλονίκης, υπογράφοντας συμβόλαιο 1+1 ετών. Πραγματοποίησε το ντεμπούτο του με τους «κίτρινους» στον αγώνα κυπέλλου Άρης-Ακράτητος 2-0 στις 19 Αυγούστου 2001. Αν και πραγματοποίησε εκπληκτικές εμφανίσεις, τα διογκωμένα οικονομικά προβλήματα της ομάδας, οδήγησαν τελικά τον παίκτη στην κατάθεση προσφυγής ώστε να αποκτήσει την ελευθερία του στις αρχές του καλοκαιριού του 2002. Στη μια και μοναδική του σεζόν στη Θεσσαλονίκη, ο Πρίλασνικ πραγματοποίησε 20 εμφανίσεις με τη φανέλα του Άρη (15 για τη Super League και 5 για το Κύπελλο, όπου και σημείωσε ένα γκολ).

Τη σεζόν 2002-2003 επέστρεψε στη χώρα του και αγωνίστηκε στην ΦΚ Κέρντεν. Τον Απρίλιο του 2004 δοκίμασε την τύχη του στην Αγγλία, και πιο συγκεκριμένα στην Κέιμπριτζ Γιουνάιτεντ, χωρίς όμως να μπορέσει να υπογράψει κάποιο μακροχρόνιο συμβόλαιο συνεργασίας. Το φθινόπωρο του ίδιου έτους μετακόμισε για λίγο στην SV Wehen στη γερμανική Regionalliga Süd, προτού υπογράψει, το Γενάρη του 2005, στην DSV Leoben. Στο τέλος του φθινοπώρου του 2006, μετακόμισε στην Πολωνία για λογαριασμό της Μιέντζ Λεγκνίτσα, η οποία αγωνίζονταν τότε στη δεύτερη κατηγορία ποδοσφαίρου της χώρας.

Το καλοκαίρι του 2007, επέστρεψε στην Αυστρία και αγωνίστηκε μέχρι το καλοκαίρι του 2010 στην SV Horn. Στη συνέχεια, υπέγραψε συμβόλαιο συνεργασίας με την ερασιτεχνική SC Wiesfleck στο Burgenland 2nd League South, όπου δούλευε ένας φίλος του ως προπονητής, και έκλεισε την ενεργό καριέρα του εκεί, μετά από ένα χρόνο. 

Επίσης έχει αγωνιστεί σε αγώνες ποδοσφαίρου σάλας με τα χρώματα της FC Graz. 

## Εθνικές ομάδες
Ο Πρίλασνικ αγωνίστηκε συνολικά 16 φορές με την εθνική ομάδα της Αυστρίας – πραγματοποίησε το ντεμπούτο του το 1997, στη νίκη με 3-0 επί της Εσθονίας στα πλαίσια των προκριματικών για το Παγκόσμιο Κύπελλο του 1998. Αν και η Αυστρία έφτασε στην τελική φάση του Παγκοσμίου Κυπέλλου, ο Πρίλασνικ απουσίασε από τη διοργάνωση λόγω σοβαρού τραυματισμού. Πιο συγκεκριμένα, στο τελευταίο παιχνίδι πριν από το Παγκόσμιο Κύπελλο του 1998 υπέστη ρήξη χιαστών. 

## Σταδιοδρομία ως προπονητής
Μετά το τέλος της καριέρας του ως ποδοσφαιριστής, ασχολήθηκε με την προπονητική. Αρχικά ανέλαβε ως τεχνικός διευθυντής και στη συνέχεια ως βοηθός προπονητή της ομάδας νέων της Στουρμ Γκρατς (2010-2011). Συνέχισε ως βοηθός προπονητή στις Αυστριακές εθνικές ομάδες Κ19 (2011-2012),  Κ16 (2012-2013) και Κ17 (2013-2015).

Από τον Ιούλιο του 2021 έχει αναλάβει προπονητής της Ομάδας Νέων (Κ18) της Στουρμ Γκρατς.

## Σπουδές
Ξέχωρα από την ποδοσφαιρική του καριέρα, σπούδασε γλωσσολογία στο Πανεπιστήμιο του Γκρατς και αποφοίτησε με τον αντίστοιχο μεταπτυχιακό τίτλο.

## Κοινωνικό έργο
Ευρύτερα γνωστός για το κοινωνικό του έργο, από το 2004, ο Πρίλασνικ συμμετείχε ως αρχηγός ομάδας της εθνικής ομάδας αστέγων της Αυστρίας στο ετήσιο Παγκόσμιο Κύπελλο Αστέγων (Homeless-World-Cup, HWC). Για το έργο αυτό του απονεμήθηκε το Βραβείο Ανθρωπίνων Δικαιωμάτων του Γκρατς το 2017 μαζί με τον Χάραλντ Σμίντ. 

## Διακρίσεις
* Μπούντεσλιγκα Αυστρίας: 1998, 1999.
* Κύπελλο Αυστρίας: 1996, 1997, 1999, 2008.
## Ταινία
* 2010: Kick Off (Ντοκιμαντέρ για το Παγκόσμιο Κύπελλο Αστέγων του 2008)

## Παραπομπές


## Εξωτερικοί σύνδεσμοι
*Ο Πρίλανσικ στο playmakerstats.com
*Ο Πρίλανσικ στο footballdatabase.eu

Κατηγορία:Αυστριακοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Αυστρίας Κ21
Κατηγορία:Ποδοσφαιριστές Εθνικής Αυστρίας
Κατηγορία:Ποδοσφαιριστές Στουρμ Γκρατς
Κατηγορία:Ποδοσφαιριστές Μπουντεσλίγκα Αυστρίας
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Μιέντζ Λεγκνίτσα
Κατηγορία:Ξένοι ποδοσφαιριστές στην Πολωνία
Κατηγορία:Ξένοι ποδοσφαιριστές στην Αγγλία
Κατηγορία:Ξένοι ποδοσφαιριστές στη Γερμανία
Κατηγορία:Αυστριακοί προπονητές ποδοσφαίρου